મોણપરની કન્યાશાળામાં ૧થી ૮ ધોરણ સુધીની આ કન્યાશાળામાં ૨૯૩ કન્યાઓ અભ્યાસ કરે છે. આ શાળામાં નમૂનેદાર બગીચો છે. અદ્યતન જળકુટિર છે. પીવા માટેના પાણીના ૧૩ નળ અને હાથ ધોવા માટેના ૪ નળ અલગથી મુક્યા છે. આખી શાળામાં તમને ક્યાંય પાણીનું નાનું સરખું ખાબોચિયંુ પણ જોવા નહીં મળે. કેમકે બધું જ પાણી ચાર ઝાડ વચ્ચે ભૂગર્ભમાં બનાવેલા શોષ ખાડામાં શોષાઈ જાય છે. આ કારણે ગંદકી કે માખી-મચ્છર ક્યાંય જોવા મળતાં નથી. શાળામાં એક અલાયદંુ શારદા મંદિર બનાવવામાં આવ્યું છે જ્યાં બાળકો રોજ શાળા શરૃ થતાં પહેલાં આરતી કરે છે. શાળામાં ૨૪ કોમ્પ્યુટરની ઍરકન્ડિશન્ડ લેબ છે. સરકારે કોમ્પ્યુટરની સુવિધા આપી તે પહેલાંથી આ શાળામાં ૨૦૦૮થી કોમ્પ્યુટરનું મફત શિક્ષણ આપવામાં આવે છે. અત્યારે બાવીસ લાખ રૃપિયાના અનુદાનથી પ્રાર્થના ખંડ બંધાઈ રહ્યો છે. શાળામાં ૧૦ વર્ગખંડ છે.